CELEX: 32019R0334
Language: el
Date: 2018-12-19 00:00:00
Title: Κατ' εξουσιοδότηση κανονισμός (ΕΕ) 2019/334 της Επιτροπής, της 19ης Δεκεμβρίου 2018, για την τροποποίηση του κατ' εξουσιοδότηση κανονισμού (ΕΕ) 2015/2446 όσον αφορά τις προθεσμίες για την κατάθεση συνοπτικών διασαφήσεων εισόδου και διασαφήσεων πριν από την αναχώρηση σε περίπτωση μεταφοράς διά θαλάσσης από και προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας, τις Αγγλονορμανδικές Νήσους και τη Νήσο του Μαν

28.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 60/1
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/334 ΤΗΣ ΕΠΙΤΡΟΠΗΣ
         της 19ης Δεκεμβρίου 2018
         για την τροποποίηση του κατ' εξουσιοδότηση κανονισμού (ΕΕ) 2015/2446 όσον αφορά τις προθεσμίες για την κατάθεση συνοπτικών διασαφήσεων εισόδου και διασαφήσεων πριν από την αναχώρηση σε περίπτωση μεταφοράς διά θαλάσσης από και προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας, τις Αγγλονορμανδικές Νήσους και τη Νήσο του Μαν
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 131 στοιχείο β) και το άρθρο 265 στοιχείο α),
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά την εν λόγω γνωστοποίηση, ήτοι από τις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω προθεσμία.
                  
               
                     (2)
                  
                  
                     Αφότου το Ηνωμένο Βασίλειο καταστεί τρίτη χώρα και ελλείψει συμφωνίας αποχώρησης, τα εμπορεύματα που φτάνουν στο τελωνειακό έδαφος της Ένωσης από το Ηνωμένο Βασίλειο θα υπόκεινται στην υποχρέωση υποβολής συνοπτικής διασάφησης εισόδου και τα εμπορεύματα που εγκαταλείπουν το τελωνειακό έδαφος της Ένωσης με προορισμό το Ηνωμένο Βασίλειο θα υπόκεινται στην υποχρέωση υποβολής διασάφησης πριν από την αναχώρηση. Οι διασαφήσεις αυτές υποβάλλονται εντός προθεσμίας με την οποία παρέχεται στις τελωνειακές διοικήσεις των κρατών μελών επαρκής χρόνος για να διενεργήσουν ορθή ανάλυση κινδύνου για λόγους ασφάλειας και προστασίας πριν από την άφιξη και πριν από την αναχώρηση των εμπορευμάτων, αντίστοιχα, χωρίς να προκαλείται σημαντική διαταραχή στις εφοδιαστικές ροές και τις διεργασίες των οικονομικών φορέων.
                  
               
                     (3)
                  
                  
                     Επί του παρόντος, σύμφωνα με τον κατ' εξουσιοδότηση κανονισμό (ΕΕ) 2015/2446 της Επιτροπής (2), προβλέπονται συγκεκριμένες προθεσμίες για την υποβολή συνοπτικών διασαφήσεων εισόδου ή διασαφήσεων πριν από την αναχώρηση για μεταφορές φορτίων μεταξύ του τελωνειακού εδάφους της Ένωσης και οποιουδήποτε λιμένα της Βόρειας Θάλασσας. Αφότου το Ηνωμένο Βασίλειο καταστεί τρίτη χώρα, οι ίδιες προθεσμίες θα πρέπει να εφαρμόζονται για τους σκοπούς αυτούς για τα εμπορεύματα που μεταφέρονται διά θαλάσσης, τα οποία φτάνουν από τους λιμένες του Ηνωμένου Βασιλείου ή προορίζονται για τους εν λόγω λιμένες που δεν βρίσκονται στη Βόρεια Θάλασσα. Επομένως, οι προθεσμίες που προβλέπονται για τους λιμένες της Βόρειας Θάλασσας θα πρέπει να εφαρμόζονται σε όλους τους λιμένες του Ηνωμένου Βασιλείου της Μεγάλης Βρετανίας και της Βόρειας Ιρλανδίας, των Αγγλονορμανδικών Νήσων και της Νήσου του Μαν.
                  
               
                     (4)
                  
                  
                     Ο παρών κανονισμός θα πρέπει να αρχίσει να ισχύει επειγόντως και να εφαρμοστεί από την επομένη της ημερομηνίας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και στην επικράτειά του, εκτός εάν μέχρι εκείνη την ημερομηνία έχει αρχίσει να ισχύει συναφθείσα με το Ηνωμένο Βασίλειο συμφωνία αποχώρησης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ' εξουσιοδότηση κανονισμός (ΕΕ) 2015/2446 τροποποιείται ως εξής:
            
                        (1)
                     
                     
                        στο άρθρο 105 στοιχείο γ) προστίθεται το ακόλουθο σημείο:
                        
                                    «vi)
                                 
                                 
                                    όλους τους λιμένες του Ηνωμένου Βασιλείου της Μεγάλης Βρετανίας και της Βόρειας Ιρλανδίας, των Αγγλονορμανδικών Νήσων και της Νήσου του Μαν·»
                                 
                              
                  
                        (2)
                     
                     
                        στο άρθρο 244 παράγραφος 1 στοιχείο α), το σημείο ii) αντικαθίσταται από το ακόλουθο κείμενο:
                        
                                    «ii)
                                 
                                 
                                    για μεταφορές φορτίων σε εμπορευματοκιβώτια μεταξύ του τελωνειακού εδάφους της Ένωσης και της Γροιλανδίας, των Φερόων Νήσων, της Ισλανδίας ή λιμένων της Βαλτικής Θάλασσας, της Βόρειας Θάλασσας, της Μαύρης Θάλασσας ή της Μεσογείου Θάλασσας, όλων των λιμένων του Μαρόκου και όλων των λιμένων του Ηνωμένου Βασιλείου της Μεγάλης Βρετανίας και της Βόρειας Ιρλανδίας, των Αγγλονορμανδικών Νήσων και της Νήσου του Μαν, το αργότερο δύο ώρες πριν από την αναχώρηση από λιμένα του τελωνειακού εδάφους της Ένωσης·».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την επομένη της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο και στην επικράτειά του, σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση.
            Ωστόσο, ο παρών κανονισμός δεν εφαρμόζεται εάν μέχρι τη συγκεκριμένη ημερομηνία έχει τεθεί σε ισχύ συναφθείσα με το Ηνωμένο Βασίλειο συμφωνία αποχώρησης, σύμφωνα με το άρθρο 50 παράγραφος 2 της Συνθήκης για την Ευρωπαϊκή Ένωση.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Δεκεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 269 της 10.10.2013, σ. 1.
         
            (2)  Κατ' εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).